Godsdiens in skole | Voelgoed
Daar is op die oomblik 'n hofsaak aan die gang oor die vraag of godsdiens in openbare skole toegelaat moet word.
My antwoord is "NEE". Ek het al te veel kere gesien dat die onderwyser wat die godsdiensklas aanbied, hoegenaamd nie 'n Christen is nie, of ook nie die Bybel ken nie. So vertel hy of sy dan allerhande onsin aan die kind. Verder, as die onderrig van godsdiens toegelaat word, beteken dit dat 'n onderwyser wat 'n aanhanger van 'n ander godsdiens is, ook die reg het om sy of haar godsdiens met die kinders te deel. En ek moet nou baie eerlik wees: ek kon nog nooit verstaan waarom 'n rugbywedstryd of 'n atletiekbyeenkoms met "Skriflesing en gebed" geopen moet word nie. Dit is vir my so geforseerd.
Dit lyk veel eerder vir my of die Bybel dit duidelik maak dat godsdiens-onderrig tuis moet geskied. Dit is die taak van ouers om oggend en aand hulle kinders van God te leer. Dit is mos wat ons in Deuteronomium 6:6-9 lees:
"Hierdie gebooie wat ek jou vandag gegee het, moet in jou gedagtes bly. Jy moet dit inskerp by jou kinders en met hulle daaroor praat as jy in jou huis is en as jy op pad is, as jy gaan slaap en as jy opstaan. Jy moet dit as herinneringsteken vasbind aan jou hande, en dit moet 'n merk op jou voorkop wees. Skryf dit op jou deurkosyne en op jou stadspoorte."